اسلام آباد: وزیراعظم محمد شہباز شریف پارینے کہ عمران خان وزیر آباد جلہو نا مذمت نا قابل واقعہ ءِ گھٹیا سیاسی مسخت آتے کن کاریم اٹ ایس، اونا سیاست دروغ، یوٹرن و ادارہ غاتیا گمراہ کن جلہو آتیان شُپءِ، عمران خان نا اقتدار آن بے دخلی آن پد پاک فوج ءِ بدنام کننگ کن جوڑ کروک آ ٹرول بریگیڈ نا مننگ تون دشمن نا ضرورت اف، سلہہ بند فوج انا شہید آتا برخلاف عمران خان وزیر آباد جلہو آن مست ہم پاک فوج و انٹیلی جنس ادارہ غاتا بے شرفی ءِ کریکہ۔ سے شنبے نادے آ پی ٹی آئی چیئرمین عمران خان نا ٹویٹ نا ورندی ٹی وزیراعظم شہباز شریف اودے مخاطب کرسا پارے کہ داٹی ہچ ءُ شک اس اف کہ نا سیاست نا سفت اسُل دروغ، یوٹرن و ادارہ غاتیاگمراہ کن جلہو آن شُپ ءِ۔ دانا مسخت عدلیہ ءِ تینا منشانا رداٹ شیف کننگ و داوڑنا برتاؤ کننگ ءِ دُن کہ نے آ ہچ ءُ کانود اس لاگومفک۔ وزیراعظم پارے کہ او (وزیراعظم) تینا ٹویٹ اٹی انت کہ عمران خان نا بارواٹ پارینے و تدوک آ گڑاس سال تا راستکی تیان پک ءِ۔ وزیراعظم تینا ٹویٹ اٹی عمران خان آن جوابا سوج کرے کہ مگہ اقتدار آن پیش تمنگ آن پد پاک فوج ءِ ادارہ نا وڑ ڈنڈور کننگ نا(عمران خان) نا سیاست اٹ وار وار مننگ والا عمل اس اف؟۔ انت نی وزیرآباد جلہو آن مست فوج و انٹیلی جنس ایجنسی نا سرکڑدہ غاتا بے شرفی ءِ کننگ نا سیبو ءِ ہلتویس؟ ہڑدے ئی بنداو آ دھڑکو تننگ و سٹی دوبہ خلنگ آن بیدس نی ہرا کانودکسر ءِ اختیار کریس؟ نی بنجائی حکومت نا کنڈآن کمکاری نا سلہ ءِ مسترد کریس و کانودی کارروائی نا بائیکاٹ کریس۔
(اے پی پی)
